
ที่ ตผ 0008/							       สำนักงานการตรวจเงินแผ่นดิน
       ถนนพระรามที่ 6 กทม.10400
 	      เมษายน  2566
เรื่อง  รายงานของผู้สอบบัญชีและรายงานการเงินประจำปีงบประมาณ พ.ศ. 2565
เรียน  เลขาธิการคณะรัฐมนตรี
สิ่งที่ส่งมาด้วย  1. รายงานของผู้สอบบัญชีและรายงานการเงิน สำนักงานการตรวจเงินแผ่นดิน 
สำหรับปีสิ้นสุดวันที่ 30 กันยายน 2565 
2. รายงานของผู้สอบบัญชีและรายงานการเงิน กองทุนเพื่อการพัฒนาการตรวจ
เงินแผ่นดิน สำหรับปีสิ้นสุดวันที่ 30 กันยายน 2565  
3. รายการ QR CODE 
ด้วย สำนักงานการตรวจเงินแผ่นดิน ขอเสนอเรื่องรายงานของผู้สอบบัญชีและรายงานการเงินประจำปีงบประมาณ  พ.ศ. 2565 มาเพื่อคณะรัฐมนตรีทราบ โดยเรื่องนี้เข้าข่ายที่จะต้องนำเสนอคณะรัฐมนตรีตามพระราชกฤษฎีกาว่าด้วยการเสนอเรื่อง และการประชุมคณะรัฐมนตรี พ.ศ. 2548 มาตรา 4 (1) เรื่องที่กฎหมายกำหนดอำนาจหน้าที่ของคณะรัฐมนตรีหรือต้องให้เสนอคณะรัฐมนตรี รวมทั้งสอดคล้องการดำเนินการตามยุทธศาสตร์ชาติในด้านการปรับสมดุลและพัฒนาระบบการบริหารจัดการภาครัฐ 
ทั้งนี้ เรื่องดังกล่าวมีรายละเอียด ดังนี้ 
1 เรื่องเดิม
1.1 พระราชบัญญัติวินัยการเงินการคลังของรัฐ พ.ศ. 2561  มาตรา 72 กำหนดให้หน่วยงานของรัฐที่เป็นองค์กรอิสระตามรัฐธรรมนูญ นำส่งรายงานการเงินประจำปีพร้อมกับรายงานผลการตรวจสอบให้คณะรัฐมนตรี ทราบภายใน 30 วันนับแต่วันที่ได้รับรายงานผลการตรวจสอบ
1.2 สำนักงานการตรวจเงินแผ่นดิน ได้รับรายงานผลการตรวจสอบรายงานการเงินของสำนักงานการตรวจเงินแผ่นดินและกองทุนเพื่อการพัฒนาการตรวจเงินแผ่นดิน ประจำปีงบประมาณ พ.ศ. 2565 ที่กรมบัญชีกลางได้ดำเนินการตรวจสอบและส่งรายงานผลการตรวจสอบให้สำนักงานการตรวจเงินแผ่นดิน เมื่อวันที่ 27 มีนาคม 2566  จากรายงานของผู้สอบบัญชีได้แสดงความเห็นว่า รายงานการเงินแสดงฐานะการเงินและผลการดำเนินการ โดยถูกต้องตามที่ควรในสาระสำคัญตามมาตรฐานการบัญชีภาครัฐและนโยบายการบัญชีภาครัฐที่กระทรวงการคลังประกาศใช้
2. เหตุผลความจำเป็นที่ต้องเสนอคณะรัฐมนตรี
เพื่อให้เป็นไปตามพระราชบัญญัติวินัยการเงินการคลังของรัฐ พ.ศ. 2561  มาตรา 72  สำนักงานการตรวจเงินแผ่นดิน ขอนำส่งรายงานการเงินประจำปีของสำนักงานการตรวจเงินแผ่นดินและกองทุนเพื่อการพัฒนาการตรวจเงินแผ่นดิน พร้อมกับรายงานผลการตรวจสอบ ประจำปีงบประมาณ พ.ศ. 2565 ให้คณะรัฐมนตรี เพื่อทราบ

3. ข้อกฎหมายและมติคณะรัฐมนตรีที่เกี่ยวข้อง
3.1 พระราชบัญญัติประกอบรัฐธรรมนูญ ว่าด้วยการตรวจเงินแผ่นดิน พ.ศ. 2561 มาตรา 74 และมาตรา 84 บัญญัติให้กรมบัญชีกลางโดยความเห็นชอบของคณะกรรมการกำกับการตรวจสอบแต่งตั้งคณะผู้ตรวจสอบจากเจ้าหน้าที่ในกรมบัญชีกลางคณะหนึ่ง เพื่อทำหน้าที่ในการตรวจสอบสำนักงานการตรวจเงินแผ่นดินและกองทุนเพื่อการพัฒนาการตรวจเงินแผ่นดิน
3.2 พระราชบัญญัติวินัยการเงินการคลังของรัฐ พ.ศ. 2561  มาตรา 72 กำหนดให้หน่วยงานของรัฐที่เป็นองค์กรอิสระตามรัฐธรรมนูญ นำส่งรายงานการเงินประจำปีพร้อมกับรายงานผลการตรวจสอบให้คณะรัฐมนตรี กระทรวงการคลัง และสำนักงบประมาณ และเปิดเผยให้สาธารณชนทราบ รวมทั้งเผยแพร่ผ่านทางสื่ออิเล็กทรอนิกส์ภายใน 30 วันนับแต่วันที่ได้รับรายงานผลการตรวจสอบ
3.3 หนังสือสำนักเลขาธิการคณะรัฐมนตรี ที่ นร 0501/ว 81 ลงวันที่ 24 กุมภาพันธ์ 2566 เรื่อง แนวทางปฏิบัติในการส่งเรื่องไปยังสำนักเลขาธิการคณะรัฐมนตรี และช่องทางการรับ-ส่งเรื่องระหว่างสำนักเลขาธิการคณะรัฐมนตรีกับหน่วยงานของรัฐ ประเภทเรื่องทั่วไป
4. ข้อเสนอของส่วนราชการ
สำนักงานการตรวจเงินแผ่นดิน เห็นควรนำส่งรายงานของผู้สอบบัญชีและรายงานการเงินเพื่อให้คณะรัฐมนตรี รับทราบตามพระราชบัญญัติวินัยการเงินการคลังของรัฐ พ.ศ. 2561  มาตรา 72 ดังนี้
4.1.รายงานของผู้สอบบัญชีและรายงานการเงิน สำนักงานการตรวจเงินแผ่นดิน สำหรับปีสิ้นสุดวันที่ 30 กันยายน 2565
4.2. รายงานของผู้สอบบัญชีและรายงานการเงิน กองทุนเพื่อการพัฒนาการตรวจ    เงินแผ่นดิน สำหรับปีสิ้นสุดวันที่ 30 กันยายน 2565
จึงเรียนมาเพื่อโปรดนำกราบเรียนนายกรัฐมนตรีเพื่อเสนอคณะรัฐมนตรีทราบต่อไป
ขอแสดงความนับถือ



(นายประจักษ์  บุญยัง)
 ผู้ว่าการตรวจเงินแผ่นดิน

สำนักบัญชีและการคลัง
โทร 0 2271  8102 
โทรสาร 0 2273 9697
ไปรษณีย์อิเล็กทรอนิกส์ finance@oag.go.th  

